સામેની બાજુ હરિફ એઆઇએડીએમકેનું માળખું વીંખાઈ ગયું છે. જયલલિતાએ જેલમાં પણ જવું પડ્યું અને બીમાર પડ્યા પછી હોસ્પિટલમાં જવું પડ્યું તેના કારણે સંગઠન નબળું પડવા લાગ્યું હતું. એક તરફ શશીકલાનું જૂથ અને તેની સામે જયલલિતાના ટેકેદારોમાં બે જૂથ પડી ગયા. એક જૂથ ભાજપની હાજીહા કરવામાં માને, બીજું જૂથ શશીકલાને ખાળીને જયલલિતાના નામે પક્ષને મજબૂત કરવામાં આવે. જયલલિતા જીવિત હતા, ત્યારે જેલમાં હોય કે હોસ્પિટલમાં પનીરસેલ્વમને જવાબદારી સોંપતા હતા. તેમના અવસાન પછી શશીકલાને કારણે પલાનીસામી ફાવી ગયા અને સીએમ બન્યા. ભાજપે તેમને સાધી લીધા. પનીરસેલ્વમને દબાણ કરીને પલાનીસામીને ટેકો આપવા ફરજ પડાઈ. પણ મનથી બંને નેતાઓ એકબીજા સાથે નથી.